Seldsame Superman, Batman-prenteboeke onder die hamerEen van Jon Berk se seldsame strokiesprentboeke ŉ Prokureur in Connecticut, VSA, gaan sy versameling strokiesprentboeke op ŉ veiling verkoop. Jon Berk se versameling sluit seldsame eksemplare in van die 1938 Action Comics No. 1 waar Superman vir die eerste keer ŉ verskyning maak en die 1939 Detective Comics No. 27 waar Batman vir die eerste keer verskyn. Die versameling bevat meer as 18 000 boeke en 300 stukke strokiesprentkuns en is van 11 Maart by die Metropolis-galery in New York te sien. Die aanlynveiling begin op 15 Mei by ComicConnect.com. Die prokureur van Hartford vier volgende maand sy 67ste verjaarsdag en hy reken dit is nou tyd dat iemand anders die boeke geniet. Hy skat sy versameling is miljoene werd, maar vir hom het dit nooit oor die geld gegaan nie, eerder die soektog na ŉ seldsame boek.